12. ฐานะการเงินและผลการดำเนินงาน

(1) งบการเงิน

(1) สรุปรายงานการสอบบัญชี

-   ปี 2547 และ ปี 2546 ผู้สอบบัญชีของบริษัทฯ คือ นายศุภชัย ปัญญาวัฒโน ผู้สอบบัญชีรับอนุญาต
    เลขทะเบียน 3930 แห่ง บริษัท สำนักงาน เอินส์ท แอนด์ ยัง จำกัด
    ได้ให้ความเห็นในรายงานการสอบบัญชีประจำปี 2547 และ ปี 2546 พอสรุปได้ว่า

  " ข้าพเจ้าได้ตรวจสอบงบดุล ณ วันที่ 31 ธันวาคม 2547 และ ปี 2546 งบกำไรขาดทุน
  งบแสดงการเปลี่ยนแปลงส่วนของผู้ถือหุ้น
  และงบกระแสเงินสดสำหรับปีสิ้นสุดวันเดียวกันของแต่ละปี ของบริษัท วโรปกรณ์ จำกัด (มหาชน)
  แล้วเห็นว่างบการเงินข้างต้นถูกต้องตามที่ควรในสาระสำคัญตามหลักการบัญชีที่รับรองทั่วไป "

-   ปี 2545 ผู้สอบบัญชีของบริษัทฯ คือ นายณรงค์ พันตาวงษ์ ผู้สอบบัญชีรับอนุญาต เลขทะเบียน
    3315 แห่ง บริษัท สำนักงาน เอินส์ท แอนด์ ยัง จำกัด
    ได้ให้ความเห็นในรายงานการสอบบัญชีประจำปี 2545 พอสรุปได้ว่า

  " ข้าพเจ้าได้ตรวจสอบงบดุล ณ วันที่ 31 ธันวาคม 2545 และ 2544 ในงบกำไรขาดทุน
  งบแสดงการเปลี่ยนแปลงส่วนของผู้ถือหุ้น
  และงบกระแสเงินสดสำหรับปีสิ้นสุดวันเดียวกันของแต่ละปีของบริษัท วโรปกรณ์ จำกัด (มหาชน)
  แล้วเห็นว่างบการเงินข้างต้นถูกต้องตามที่ควรในสาระสำคัญตามหลักการบัญชีที่รับรองทั่วไป "

(ข) ตารางสรุปงบการเงิน ( ตามเอกสารแนบ 3/1 - 3/3 )

(2) อัตราส่วนทางการเงินที่สำคัญ ( ตามเอกสารแนบ 3/4 )

(2) คำอธิบายและการวิเคราะห์ฐานะการเงินและผลการดำเนินงาน

สืบเนื่องจากมีความต้องการที่ดีในสินค้าและผลิตภัณฑ์ของบริษัทฯ
ประกอบกับการใช้กำลังผลิตในโรงงานและเครื่องจักรใหม่ในระดับที่สูง
ส่งผลให้ผลการดำเนินการของบริษัทฯ ในปี 2547 นี้ ดีขึ้นมากเมื่อเปรียบเทียบกับในปีก่อนหน้า
โดยมีกำไรสุทธิอยู่ที่ 190.4 ล้านบาท รายได้จากการขายสูงสุดในประวัติการณ์อยู่ที่ 1,811
ล้านบาท ซึ่งเพิ่มจากปี 2546 ประมาณ 65.6% เปอร์เซ็นต์ต้นทุนขายต่อยอดขายปรับตัวดีขึ้นจาก
91.26% มาอยู่ที่ 82.5% เนื่องจากการผลิตอยู่ในระดับที่สูง
ค่าใช้จ่ายในการขายและบริหารเพิ่มขึ้นเป็น 50.6 ล้านบาท ซึ่งเป็นไปตามการเติบโตของยอดขาย
ค่าใช้จ่ายดอกเบี้ยก็เพิ่มขึ้นเป็น 16.4 ล้านบาท เนื่องมาจากอัตราดอกเบี้ยและหนี้สินที่สูงขึ้น

ณ สิ้นปี 2547 ทรัพย์สินรวมเพิ่มขึ้น 279 ล้านบาท เมื่อเทียบกับสิ้นปีก่อนหน้าและอยู่ที่ 1,641
ล้านบาท การเพิ่มขึ้นในทรัพย์สินส่วนใหญ่เกิดจากการเพิ่มขึ้นในลูกหนี้การค้าและสินค้าคงคลัง
เพื่อจะสนับสนุนการเติบโตของธุรกิจ สินทรัพย์ถาวรเพิ่มขึ้นเป็น 819 ล้านบาท
เนื่องจากโครงการขยายปรับปรุงกำลังการผลิต หนี้สินหมุนเวียนที่ 605 ล้านบาท เพิ่มขึ้น 64.13
ล้านบาท ส่วนใหญ่เนื่องจากการเพิ่มขึ้นในการกู้ยืมเงินเพื่อการซื้อวัตถุดิบ หนี้สินระยะสั้นลดลงจาก
188.4 ล้านบาท เป็น 3.4 ล้านบาท เนื่องมาจากการปรับหนี้ระยะสั้นมาเป็นการกู้ระยะยาวจำนวน
155 ล้านบาท ในช่วงต้นปี 2547 ในระหว่างปีมีการชำระหนี้ระยะยาวไป 69.75 ล้านบาท
คงเหลือยอดแค่ 85.25 ล้านบาท ณ สิ้นปี 2547 ในส่วนของผู้ถือหุ้น 5% ของกำไรสุทธิ หรือ 9.5
ล้านบาท ถูกตั้งสำรองตามกฎหมายส่งผลให้ยอดกำไรสะสมจัดสรรแล้ว-สำรองตามกฎหมายมียอด
22.63 ล้านบาท และกำไรสะสมในส่วนที่ยังไม่ได้จัดสรรมียอด 287.6 ล้านบาท
โดยรวมแล้วอัตราส่วนทางการเงินต่าง ๆ ยังอยู่ในเกณฑ์ที่ดี โดยมีอัตราส่วนสภาพคล่องอยู่ที่ 1.35
อัตราส่วนสภาพคล่องหมุนเวียนอยู่ที่ 0.71 และอัตราส่วนหนี้สินต่อทุนอยู่ที่ 0.67 มูลค่าตามบัญชีอยู่ที่
16.5 บาทต่อหุ้น ลดลงจากช่วงก่อนเนื่องจากการเปลี่ยนแปลงมูลค่าหุ้น จากเดิม 10 บาท เหลือ 5
บาท กำไรสุทธิต่อหุ้น 3.21 บาท ณ สิ้นปี 2547

สำหรับปี 2548 นี้ ความต้องการในสินค้าของบริษัทฯ
ยังอยู่ในระดับสูงและการผลิตก็คาดว่าจะใกล้เต็มกำลังการผลิต ประกอบกับการพัฒนาสินค้าใหม่ๆ
ซึ่งจะส่งผลให้ความต้องการโดยรวมสูงกว่ากำลังการผลิตปัจจุบัน
ดังนั้นการขยายงานจึงมีความจำเป็นเพื่อที่จะต้องสนองต่อความต้องการอันสดใสนี้
และยังจะสามารถผลิตสินค้าคุณภาพส่งให้ลูกค้าได้ทันท่วงที

(3) ค่าตอบแทนของผู้สอบบัญชี

    1.  ค่าตอบแทนจากการสอบบัญชี (Audit fee) ที่บริษัทได้จ่ายให้แก่นายศุภชัย ปัญญาวัฒโน
        ผู้สอบบัญชี สังกัดบริษัท สำนักงาน เอินส์ท แอนด์ ยัง จำกัด ในรอบปีบัญชีสิ้นสุดวันที่ 31
        ธันวาคม 2547 รวมเป็นเงิน 444,000 บาท

    2.  ค่าบริการอื่น (non-audit fee) – ไม่มี –